Að minnsta kosti 300 fórust í loftárás á leikhús í borginni Mariupol 16. mars að því er yfirvöld í borginni segja nú. Mikill fjöldi almennra borgara hafði leitað skjóls í leikhúsinu eftir linnulausar árásir rússneska hersins á borgina.
Hafnarborgin Mariupol hefur verið í herkví Rússa frá því á fyrstu dögum innrásar þeirra í Úkraínu fyrir mánuði. Innrásarliðið hefur látið sprengjum, flugskeytum og stórskotahríð rigna yfir borgina og engu hlíft hvorki íbúðahverfum, sjúkrahúsum né nokkru öðru. Fjöldi íbúa leitaði skjóls í leikhúsi í borginni og málaði merkingar á jörðina um að þarna væru börn.
Það breytti engu um að rússneski flugherinn gerði loftárás á leikhúsið í síðustu viku. Hundruð grófust undir rústunum en í fyrstu var ekki vitað hvort einhver hefði látið lífið því skipulagt sjúkra- og slökkviliðsstarf var í molum vegna árásanna og björgunarstörf afar erfið og óskipulögð vegna áframhaldandi stórskotaregns rússneska hersins. Tölur um mannfall voru fyrst birtar í dag og þær eru skelfilegar, að minnsta kosti 300 hafi látið lífið. Sagt er að 1300 manns hafi verið í leikhúsinu þegar Rússar vörpuðu sprengjum á það. Úkraínumenn segja þetta vera stríðsglæp, einn af mörgum sem Rússland og Vladimír Pútín beri ábyrgð á.
Putin and Russia accountable and responsible for the destruction of Mariupol, Chernihiv, Kharkiv. There are thousands of murdered Ukrainian women and children, shot green corridors, the use of prohibited weapons and committed earlier crimes after the occupation of Crimea and Donbas."
Þetta er Volodymyr Vyatrovych, úkraínskur þingmaður, sem vill að Pútín verði látinn svara til saka fyrir stríðsglæpi í Mariupol, Kherniv og Kharkiv og víðar, þúsundir úkraínskra kvenna og barna hafi fallið í valinn, skotin til bana eða hafi fallið fyrir ólöglegum vopnum. Sprengjum heldur áfram að rigna yfir Mariupol þó að borgin sé nánast rústir einar. Flóttmannahjálp og Mannréttindaskrifstofa Sameinuðu þjóðanna segja aðstæður í borginni skelfilegar. Tæplega hálf milljón bjó í Mariupol fyrir innrás Rússa en talið er að þar séu eftir um 100 þúsund manns. Hernaðarsérfræðingar segja að Rússum sé í mun að ná borginni svo þeir ráði samfelldu landssvæði á ströndum Svartahafs frá Krím-skaga og austur til landamæra Rússlands. Volodymyr Zelensky Úkraínuforseti segir að umsátur Rússa um Mariupol og gegndarlausar árásir þeirra á borgina verði skráð á spjöld sögunnar sem stríðsglæpur og grimmdarverk sem minnst verði um aldir.
